Therese Johaug lähetti erikoisterveiset Lahteen Marit Björgenille ja muille kultaa voittaneille Norjan viestihiihtäjille.

Norjan naisten viestijoukkue sai yllätysterveiset torstai-iltana, kun kultaa ylivoimaisesti voittanut joukkue oli vieraana maan yleisradioyhtiön NRK:n kisastudiossa Lahdessa.

Ruutuun NRK:n lähetykseen ilmestyi Therese Johaug, joka kärsii parhaillaan 13 kuukauden dopingpannaa. Johaugilla oli kädessään Norjan lippu. Hänen terveisensä Marit Björgenille ja muulle kultanelikolle kuuluivat näin:

– Hei tytöt! Paljon onnea kullasta. Voi kun saisin olla kanssanne siellä Lahdessa. Nyt teen parhaani täällä kotona kannustamalla teitä Norjan lippu kädessä. MM-kisat ovat sujuneet ihan mahtavasti, olen ylpeä teistä. Onnea kaikille lauantain kisaan. Pistän peukut pystyyn, on ikävä teitä.

Kamera siirtyi Johaugin terveisten jälkeen studioon, jossa viestijoukkueelta kysyttiin, miten Johaugin käry ja astmalääkekeskustelu ovat vaikuttaneet norjalaisten joukkuehenkeen MM-kisoissa. Puheenvuoron otti MM-kisojen hiihtokuningatar Björgen.

– Syksy oli kaikille kova. Rivit ovat pysyneet kuitenkin kasassa ja olemme keskittyneet oikeisiin asioihin. Olemme puhaltaneet yhteen hiileen, Björgen sanoi.

Therese Johaug Norjan lippu käsissään videotervehdyksessä:

” Johaug sendte gullhilsen til stafettjentene - Nettavisen https://t.co/MFUL34xxfC #nyheter pic.twitter.com/Q8DOrwCZcg— News JS Norge (@newsjsNO) 3. maaliskuuta 2017

Jos et näe twiittiä, löydät sen täältä.

Iivo Niskanen voitti MM-kisoissa keskiviikkona 15 kilometrin kultaa. Kilpailun jälkeisessä lehdistötilaisuudessa ruotsalaiset ja norjalaiset toimittajat tivasivat Niskaselta ensimmäisenä, miksi tämä mainitsi Mika Myllylän kisan jälkeisessä haastattelussa.

Yksi toimittajista sanoi lehdistötilaisuudessa monen ruotsalaisen ja norjalaisen olevan kriittisiä Niskasen sanomisia kohtaan.

– Ehkä teidän pitäisi Norjassa keskittyä omiin asioihinne. Ne olivat eri aikoja kuin nyt. Mika Myllylä ei ole enää täällä. Se paine tappoi hänet. Mielestäni norjalaisten ja kaikkien on tärkeää antaa hänen levätä rauhassa, Niskanen sanoi tunteikkaana.